ອີຣ່ານວ່າ ມະຫາອຳນາດ ຕາເວັນຕົກ ບໍ່ສາມາດ ເຮັດໃຫ້ ອີຣ່ານ ຄູ້ເຂົ່າລົງໄດ້
ຜູ້ນຳ​ສູງ​ສຸດ​​ອີຣ່ານ ກ່າວ​ວ່າ ບັນດາ​ປະ​ເທດ ​ມະຫາ​ອຳນາດ​ຕາເວັນຕົກ ປະສົບຄວາມລົ້ມ​ແຫຼວ ​ທີ່ຈະເຮັດໃຫ້ ອີຣ່ານ ຄູ້ເຂົ່າລົງໄດ້.
ຜູ້ນຳສູງສຸດຂອງອີຣ່ານ Ayatollah Ali Khamenei ກ່າວວ່າ ສະຫະລັດແລະ “ບັນດາປະເທດມະຫາອຳນາດລ່າຫົວເມືອງຂຶ້ນ ຢູໂຣບ” ໄດ້ປະສົບກັບຄວາມລົ້ມແຫຼວໃນຄວາມພະຍາຍາມທີ່ ຈະເຮັດໃຫ້ອີຣ່ານ ຄູ້ເຂົ່າກົ້ມລົງ ໃນລະຫວ່າງການເຈລະຈາ ກ່ຽວກັບໂຄງການນີວເຄລຍຂອງເຕຫະຣ່ານນັ້ນ ການໃຫ້ຄຳເຫັນດັ່ງກ່າວໄດ້ພິມເຜີຍແຜ່ໃນໜ້າ website ຂອງທ່ານ ໃນວັນອັງ ຄານມື້ນີ້ ຊຶ່ງເປັນຄຳເຫັນອັນທຳອິດ ຂອງທ່ານ ນັບແຕ່ຄະນະເຈລະຈາຂອງອີຣ່ານແລະກຸ່ມປະເທດ ມະຫາອຳນາດຂອງໂລກ ໄດ້ຕົກລົງຕໍ່ເວລາໃນການເຈລະຈາ ກ່ຽວກັບໂຄງການນີວເຄລຍ ອອກໄປຈົນຮອດກາງປີໜ້ານີ້ ການຕໍ່ເວລາໃນການເຈລະຈາອອກໄປ ແມ່ນມີຂຶ້ນຫຼັງຈາກທີ່ທັງສອງຝ່າຍບໍ່ໄດ້ບັນລຸຂໍ້ຕົກລົງພາຍໃນແລງວັນຈັນວານນີ້ ເພື່ອຄ້ຳປະກັນວ່າໂຄງການນີວເຄລຍອີຣ່ານ ມີຈຸດປະສົງໃນທາງສັນຕິ ເພື່ອແລກປ່ຽນກັບການຜ່ອນເບົາການລົງໂທດທາງດ້ານເສດຖະກິດຕໍ່ອີຣ່ານນັ້ນ ລັດຖະມົນຕີການຕ່າງປະເທດສະຫະລັດ ທ່ານ John Kerry ໄດ້ກ່າວວ່າ ອີຣ່ານ ແລະກຸ່ມທີ່ປະກອບດ້ວຍສະຫະລັດ ອັງກິດ ຈີນ ຝຣັ່ງ ຣັດເຊຍ ແລະເຢຍຣະມັນ ແມ່ນໃກ້ທີ່ສຸດ ທີ່ຈະບັນ ລຸການຕົກລົງ ທີ່ຄອງຄອຍຖ້າມານານແລ້ວນັ້ນ ທ່ານໄດ້ລາຍງານໃຫ້ຊາບເຖິງຄວາມຄືບໜ້າ ໃນອັນທີ່ທ່ານເອີ້ນວ່າ ບາງບັນຫາທີ່ສ້າງຄວາມກັງວົນໃຈທີ່ສຸດ ທີ່ຍັງແກ້ໄຂບໍ່ຕົກເທື່ອ